VOLAPÜKAGASED 
ZÄNAGASED PRO VOLAPÜKANEF
YELOD: 27
Redakan: ‘F. J. Krüger’ kadäman Vpa (‘Amsterdam’, potakät: 6021, telefon: 020-89248). Guvan: ‘P. H. J. Uittenbogaard’ tidan Vpa (‘Hilversum’, ‘Koningsstraat’: 31, potakal: 563973, telefon: 02950-10028). Kevobans laidik: ‘Johann Schmidt’ cifal Vpanefa e ‘Brian R. Bishop’ tidan Vpa.
NINÄD

1962 (yelod 27id)	2
O LIMANS DIGIK! O REIDANS DIGIK!	2
Meib	2
Filimagivülan	3
VOLAPÜKAGESED OBAS DABINON SIS YELS: 30.	3
NEITI GUDIK!	4
Legivot	4
KONEDS MAGÄLIK FA ‘EDGAR ALLAN POE’	4
I. TUB KO EL ‘AMONTILLADO’.	4
II. MASKAR DEADALANANA REDIK	8

1962 (yelod 27id)
O LIMANS DIGIK! O REIDANS DIGIK!
Pö prim yela nulik lofobs oles vipis ladöfikün obas. Yel: 1962 blinonös oles sauni e koteni, läbi e benoseki! Yel nulik blinonös menefe baläli e püdi jenöfik, so vemo paspelöli!
Mö naed balid sis yels mödik Vp. obas dönu edageton benosekis semik. Dub atos i Vpagased obas egretikumon, ed ün yel at dönu omödukumobs fovo padanumis gaseda. I penäds Vpik anik opubons ün yel: 1962, samo el ‘Jenotem valemapüka: Volapük’ e konedabukil. Lediniko Vp. dönu esevädikon in sogods ömik ed etuvon us demi fefik.
Danobs gudiküno limanis e reidanis utis, kels eyufons obis, ad rivön benosekis at.
Leigüpo levüdobs limanis e reidanis retikis pro kevob lezilik.
Alan okanon keyufön benosekiko dub föl stipas sökik:
Jäfoyös fefiko me Vp., e lärnoyös oni gudiko!
Spodoyös ko Vpans votik!
Kudoyös pro daget limanas nulik e reidanas nulik Vpagaseda!
Vobedoyös pro sel Vpaliterata e Vpagaseda! (Yelods valik Vpagaseda kanons pasivön. Lised Vpaliterata osökon in yelod at gaseda).
Potoyös redakane u cifes Vpamufa nunis brefik dö mäniots Vpa in buks, gaseds, klubs e r.
Me dun at alan okanon keyufön bai mög gudikün ika pro din dialik obas.
Redakan, guvan e kevobans
ela ‘Vpagased’
Se Volapükagased (Zänagased pro Volapükanef). 1962. Pad: 1.
Meib
Sagol: “Menef no binon gudik;
su tal krig e komip laidik
binon, ditret e het”. Gitedol!
Kin menef binon-li? Ob ed ol,
ed oms ed ofs. Alan kudonös
das dilo mistads moikonsös!
Se Volapükagased (Zänagased pro Volapükanef) 1962, Nüm: 1, Pad: 1.
Filimagivülan
(Ma poedot fa ‘Möricke’)
Lä fenät — logols-li — us dönu luhäti redik?
Si! binos miklänöfik. Küpolsöd biti omik!
Logolsöd! runäd kion us lä pon äl fel binon!
Us po bel, us po bel, us mül lefilon.
Ö! usiomonitom da leyan man klänöfik
su jevod mägik, äsvo su xänom ferik vetik
da mismok jevod rönon
e da hit, nu foi mül
kö vokäds dranons äl sül:
“Is po bel, is po bel, is mül lefilon”.
Om suvo emoükom lefilis badik gretik
momagivülom onis, ag! — me krod musaludik.
Vi! diab su mülanuf
ya in filaglut grinon;
lan ola perädikon.
Us po bel, us po bel, ini mül rönon.
Düp bal ipasetikon, mül fino ädosturon.
Ag! monitani boldik, nek fovo nog elogon.
Mens e vabs in brul vemik
lomiovegons de mül.
Klok in tüm binon stilik.
Us po bel, us po bel mül ilefilon.
Pos lunüp in mülaklav ätuvoy mani, nimi
as bomens mu dredabiks, e — nen däm — i luhäti.
O filimagivülan! lut vegon vü boms olik,
mid reton as zen gedik.
Slipolös gudiko! is in kav müla.
Se Volapükagased pro Nedänapükans 1961, Nüm: 2, Pad: 7.
VOLAPÜKAGESED OBAS DABINON SIS YELS: 30.
Ün mäzul yela: 1932 Vpans lezilik bofik: ‘Dr. Arie de Jong’ e ‘J. G. M. Reynders’ ipüboms nümi balid ela ‘Volapükagased’ obas.
Pötü yubid 25-yelik gaseda ya enunobs reidanis veitöfiko dö fikuls gretik valasotik bü e pö daved ona. Poso, pö koup Nedäna ün volakrig telid, el ‘Volapükagased’ piproibon, e no äkanon pubön dü yels: 4.
Tü yanul yela: 1957 Vpans löpo pemäniotöls äklemoms calis okas in el ‘Vpagased’ demü bäld vemik. Siso redakan e guvan dis tiäd gaseda pemäniotöls vobedoms ko kevobans anik pro ninäd, pro bük e pro guv gaseda siämü fünans bofik.
Ün yel: 1958 gased ädageton nemi nulik oka: ‘Volapükagased. Zänagased pro Volapükanef’. Leigo sis yel: 1958 Vpagased äbinon gretikum ka büo, ed ün yel: 1961 äkanobs fino dönu mödükumön padanumis yelodas. Vütimo gased smalik obas eglofon jüü toum bigik labü pads ti: 1000. Gased obas nu etuvon dönu reidanefi küpälik; esevädikon ai plu in sogods nitedäbas.
Pö pöt at danobs reidanis gaseda, e limanis Vpaklubas pro fied e yuf onas. Spelobs, das el ‘Vpagased’ tuvonös ai dönu flenis e reidanis nulikis!
Redakan, guvan e kevobans ela ‘Volapükagased’
Se Volapükagased (Zänagased pro Volapükanef). 1962. Pad: 19.
NEITI GUDIK!
(bai poedot fa ‘Theodor Storm’)
Da lesüts dagik stilik
flap kloka in lut drumon.
Slipolös! o lad fenik!
slipolös! göd okömon.
Se Volapükagased (Zänagased pro Volapükanef). 1962. Pad: 19.
Legivot
Vö! rosadilis jönik
blinoböv bo ini zif
jilelöfäbe obik.
Ag! gad pategon fa nif.

I legivotis jerik
remoböv ofe; ye mon
mö könäds pülik anik
pro dun at no saidon.

Ö! ovisitob ofi;
ün adel nog ovegob.
Ogivob ofe kidi,
bi oni ogegetob.
Se Volapükagased (Zänagased pro Volapükanef) 1962, Nüm: 5/6, Pad: 27.
KONEDS MAGÄLIK FA ‘EDGAR ALLAN POE’
Petradutöls fa ‘Johann Schmidt’
I. TUB KO EL ‘AMONTILLADO’.
Sagodis viodöl plu milis valikis hiela ‘Fortunato’ isufälob mögiküno, ab ven äkünom ad nofön e lenofön obi, äyulob ad vinditön obi ome. Ols — kels sevols so gudiko binäli lana obik — vo esuemols, das no äleadob lilön tädi balik bal. Seimna püvinditoböd! Ab füm, ko kel älonob sludi obik, äproibon obe vali, kel ökanonöv riskädükön desini obik. Negit no püpönonöv, if vinditan pödrefonöv dub bläf demü vinditadun oka; leigo negit no püpönonöv, if vinditan no öplöponöv ad jonön oki viktime as soman.
Mutob sagön büo, das o ägevob ele ‘Fortunato’, ni dub vöds ni dub duns, kodi anik ad dotön dö benomeug oba. Äfovob ad binön löföfik kol om, e no äküpom, das smilil obik nu ätefon tiki ad päridükön omi.
Alabom döfüli bal, el ‘Fortunato’ at — do äbinom votatefo man stümik äd igo dalestümabik. Äpleidülom, das äbinom vinisevan. L.....ans te nemödiks labons lekanäli veratik. Lanälons mödadilo te pro din balik bal: sevabo pro käfods cütik kol balionans Linglänik e Lösteräniks. Tefü cöd magavadinas e nobainas el ‘Fortunato’ äbinom, leigoäsä kelomänans oka, pleidülan nesevik; tefü vins bäldik ye älabom cödi snatik ä fümiki. In din at i ob it töbo änepluob lä om; äsevob gudiko vinis Litaliyänik, ed äremob mödi atas, sosuvä benopöt pro atos ädabinon.
Äbinos ün karnavalatim ledrolik, ven äkolkömob ün soar lulitik fleni oba. Äglidom obi ko ladöfäl tuik, ibä idrinom mödiko. Man pimaskarom. Älenükom klotemi nabalenik, lafo stripiki, e su kap omik fopanakapütül kounafomik älöon. Äfredob so vemo ad logön omi, das leno äkanob finikön ad lemufükön nami oma.
Äsagob ome: “O ‘Fortunato’ löfik oba! fredob ad tuvön oli. Kiomagifiko logotol! binos vo plödakomunik! Ab lilolös! egetob tubi bal ko vin, kel ma lesag binon-la vin: ‘Amontillado’, ab ob dotob boso dö leg ona”.
“Kio-li?” äsagom, “vini-li: ‘Amontillado’? tubi bal-li? kio mögos-li? ed atos-li ün zänod karnavala?”
“Labob doti tefü on,” ägesagob. “Ed äbinob so fopik, ad pelön suämi lölik pro el “Amontillado” pilonöli, nes konsälidön büo oli. Ol no äbinol tuvovik, ed ob ädredob, das dub zög tedot at no öplöponöv.”
“O ‘Amontillado’!”
“Labob doti tefü at.”
“O ‘Amontillado’!”
“E mutob moükön doti at.”
“O ‘Amontillado’!”
“Bi binol jäfik, ovisitob hieli ‘Luchesi’. If spikobsöv dö ek labü cöd krütik, tän om binom soman. Osagom obe......”
“El ‘Luchesi’ no fägom ad distidön eli ‘Amontillado’ de el ‘Sherry’.”
“E ga hifopans semik anik lesagoms, das vinisev oma ti leigon leigodü ut ola.”
“Gö! golobsös!”
“Kitopio-li?”
“Ini vinakavs olik.”
“Nö! o flen oba! no vilob frutidön gudaladäli olik. Logob: binol jäfik. El ‘Luchesi’......”
“No binob jäfik. Gö!”
“O flen löfik! nö! Vo no binos te demü kod, das ädesinol bosi votik; ol binol i vemo koldätik. Kavabobots binons nesufoviko luimöfiks. Elabikons salpetakruti.”
“Golobsöd too! Koldät no binon bos veütik. O ‘Amontillado’! Vö! ecütoy oli: ed el ‘Luchesi’ — om no fägom ad distidön eli ‘Sherry’ de el ‘Amontillado’.”
Ko vöds at el ‘Fortunato’ älägom oki ini brad oba. Älenükob maskkari sadinik blägik foi logod, ävilupob obi nabiko ko mäned obik, ed äletob, das flen oba ädugädom spidiko obi lü el ‘palazzo’ oba.
Düdanef no äbinon in dom; karnaval iplödiobäton oni. Isagob menes, das no ögekömob bü göd nilikün, ed iproibob ones seväriko ad lüvön domi. Äsevob, das atos äsaidon, das valans öplödiogolonsöv, sosus öleadoböv, logön bäki oba.
Äsumob flamotis tel se lins len völ, ägivob ele ‘Fortunato’ bali onas, ed ädugädob omi plütiko da keds anik cemas ini bobotaluyal, kel äzugon lä bobots. Ädoniostepob ve tridem krugik lunik, ed äbegob ome ad sökön prüdiko obi. Fino älükömobs dono ed ästanobs kobo in diböp datekumas ela ‘Montresor’.
Gol flena obik äbinon nefümik, e kloküls len kapütül okik ätonilons pö step alik oka.
“Tubi!” äsagom.
“At binon fagikumo pödik,” ägespikob. “Logol-li dinis vietik, kels nidons züo de kavamöns?”
Äflegom oki lü ob ed älogom obi in logs. Logs oma äbinons luimöfiks dub snöf e briet.
“Salpet-li?” äsäkom fino.
“Salpet”, ägesagob. Kilunüpo labol-li ya kögi at?
Äkögom, äkögom, äkögom. Flen pidabik oba dü minuts no äkanom gespikön.
“Binos nos veütik”, ägesagom täno.
“Gö!” äsagob vemo fümiko, “ogüflekobs; saun ola binon jerabik. Binol liegik, pastümol, pastunidol, palöfol; binol läbik, soäsä ob äbinob seimna. Posbinükolöv gäpi. Dead oba no so dämonöv. Güflekobsös! Voto ovedolöv malädik, ed atosi no kanob gidükön. Zuo ga el ‘Luchesi’ kanom......”
“Saidö!” äsagom. “Kög binon go neveütik; dub on no odeadob. No äpäridikob sekü kög obik”.
“Veratos — veratos,” ägesagob. “Jenöfö! no ädesinob ad netakedükön oli — ab no sötolös nedemön prüdi! Drinod ela ‘Medoc’ ojelon obis ta vobed lüvapas.”
Sagölo vödis at äsütirob fladi se fladaked lunik, kel ve mön äseaton su glun, ed ädeflapob slenädi ona.
“Drinolös!” äsagob, ed älofob ome vini. Äblinom oni lü lips oka. Ätakädom pülilo, ed änutom komunöfiko lü ob; kloküls omik ätonilons.
“Drinob,” äsagom, “benü deadans, kels is takädons”.
“Ed ob benü lif lunik ola.”
Äsumom dönu bradi obik, ed ävegobs fagikumo.
“Bobots at”, äsagom, “binons stääniks.”
“Elans ‘Montresor’”, ägesagob, “äbinons famül gretik ä mödik.”
“Eglömob däsinoti sköta olik.”
“Fut goldik gianagretik in feled blövik; fut deitridon sneki tadunöl, kela tuts stegons in hil ona”.
“E spiked-li?”
“ ‘Nemo me impune lacessit’. ” (Nek tädon obi nenpöniko).
“Gudos”, äsagom.
Logam omik äbinon nefümik dub vin, e kloküls ätonilons. I pö ob el ‘Medoc’ ädölükon kapi. Ibeivegobs ve ked gretik bomemas e tubas pikumölas jü in dil fagikün katekumas. Ästopob dönu, ed atna äkünob ad joikön eli ‘Fortunato’ pö brad oka.
“Ekö! salpet!” äsagob. “Logolös! kio aiplu vedon mödikum. Lagon äs musk de nufeds. Binobs is dis lestab flumeda. Flumot tofon da bomems. Gö! ogüflekobs, büä binos tu latik. Kög ola......”
“No binon veütik,” äsagom; “laivegobsös! Büo ye ... nog drinodi bal ela ‘Medoc’”.
Ädeflapob slenädi flada labü el ‘De Grave’ ed älütenükob oni ome. Ävagükom balo oni. In logs omik lit sovadik äflamülon. Äsmilom ed äjedom fladi me jästam seledik lü nufed; jäst kela sinif no äsevob.
Älülogob stuniko omi. Ädönuom jästi bisarik.
“No suemol-li osi?” äsäkom.
“Vero leno,” ägespikob.
“Ekö! no dutol lü svistef.” (svistef lelivamasonik).
“Lio?”
“No binol masonan.”
“Si! si!” äsagob. “Lesi! si!”
“Ol-li? No binos mögik! Masonan-li?”
“Masonan”, ägespikob.
“Mali!” äsagom.
“Ekö! is labob oni,” ägespikob, sütirölo masonaspuni se plifäds mäneda obik.
“Cogol”, ävokädom ed ägeyilom de ob. “Ab laivegobsös lü el ‘Amontillado’!”
“Gudos kluo”, äsagob; äblinob masonaspuni dönu disi mäned, ed älofob ome bradi. Ästutom vetiko su on. Äfovobs vegami obsik. Ägolobs da bobotaluyals lövik, ägolobs donio, löpio e dönu donio ed äbestepobs lesepüli, in kel lut äbinon so dufik, das flamots obsik no plu äflamons, ab te nog äsmolons.
Pö fin fagikün lesepüla, lesepül votik, smalikum äpubon. Len völs onik menaboms pikumons jü len nufed, leigoäsä in katekums gretik di ‘Paris’. Flans kil sepüalcema ninikün at nog nu pidekons so. De folid boms pimodumons; äseatons zi su glun, e su top bal pikumons ad kum bal. In zänod möna so pisätegöla äküpobs nog kevi lätik. Älabon diboti piedas ze folas, vidoti piedas kil e geiloti piedas mäl u velas. No äjinon pemekön demü desin patik seimik, ab äbinon teiko vüspad vü kils stütakölümas nämädik, kels äpolons nufedi katekumas; pödavöl ona päfumon dub bal granoinamönas masifik.
Nensekiko el ‘Fortunato’ ätovom flamoti ti kväniki oka ad lükön ini dib keva. Lit fibik no äfägükon omi ad logön pödavöli.
“Gololös fagikumo,” äsagob. “Is in at el ‘Amontillado’ binon. Reto el ‘Luchesi’ ökanomöv......”
“Om binom stupan”, flen oba äropom sagi obik, du äföfiostepom nefümiko; äsökob nilo omi. Pos tim pülik irivom finoti keva; bluviko ästanom fo mön, kel ästöpon omi. E pos tim pülik äsököl ijänädob omi len granoin. Len mön in löpot leigik ed in fagot mö pieds tel de od lekläms tel ädabinons; len bal onas jän brefik älagon, e len votik lagalök. Äjedob jäni zü koap ela ‘Fortunato’ ed äfimükob oni me lök. Dun lölik äflagon sekunis te nemödikis. Äbinom tu bluvik ad tadunön bosi. Äsetirob kiki ed ägestepob se nik.
“Luröbolös ko nam ve mön!” äsagob. “Osenol salpeti. Vö! binos nino dodiko luimöfik. Nog balna: lebegob vemo ole ad güflekön. Nö! Täno mutob lüvön oli. Ab büo mutob jolülön ole plütotis smalik valik, kelis fägob ad dunön.”
“El ‘Amontillado’!” ävokädom flen oba, kel no nog isästunom de stun oka.
“Fümo!” ägesagob, el ‘Amontillado’.”
Sagölo vödis at, äprimob ad bejäfön bomakumi, dö kel espikob büiko. Äjedob flanio bomis ed äsätegob suniko numi bumastonas e kumili morta. Me maters at e gebölo masonaspuni äprimob ad fäimasonön spidiko nügolöpi nika.
Imekob töbo kedi balid masonavobota, ven ätüvob, das briet ela ‘Fortunato’ iläsikon vemo. Maloti balid atosa ägevon obe vokäd plonik nelaodik, kel äkömon se dib keva. At no äbinon vokäd brietikana. Pos atos seil milaidik lunik äsökon.
Ämasonob kedi telid, e kilidi, e folidi; täno älilob joiki e lemufükami jäna legudiko pitenidüköla. Noid ädulon dü minuts ömik, ünü kels, ad kanön dalilön gudikumo, äropob vobi obik, ed äseitob obi sui bomakum. Ven fino noidül spidöfik ästopon, ägelipob dönu masonaspuni ed efimekob nenropo kedis lulid, mälid e velidi. Mön nu idageton ti geiloti nivodü blöt oba. Ästopob dönu, ätovob flamoti susi masanavobot, ed äjedob medü at stralis fibik anik lü maged ninik.
Tü timül at pejänädölan ävokädom süpo luvokädis sovadik: luvokäds lerorik laodik mödik, kels äkoedons gefalön obi. Dü timül äzogob, ädremob. Ägleipob deni ed ästeigob me on ini dag nika. Ab pos vätäl brefik ätakedikob dönu. Äseidob nami sui mön masifik katekumas ed äkotenob. Ästepob dönu lü mön oba. Ägeob rori vokädana. Äsümädob oni, älaodükumob oni, äpluvögob tefü on. Atosi ädunob dü brefüp ed roran ästilikom.
Äbinos nu zeneit, e vobot oba änilikon fini oka. Ifimekob kedis jölid, zülid, zülid e degidi. Ifimekob dili keda lätik degbalid: nog ston te bal ämuton panüseidön e masono pafimükön. Älabob töbi anik dub vet ona. Ätovob ed äblinob oni ini plad oka, ab no äkanob gevön one sunädo seati verätik oka. Tü timül at smil nelaodik äkömon se nik, kelos älenaudodon obi so vemo, das hers kapa obik älöikons. Pos atos vög lügik äspikon, keli ob te töbo äkanob dasevön as vög ela ‘Fortunato’ nobik. Vög äsagon:
“Ha! ha! ha! ha! — ha! ha! — vö! cog gudik, osmilobs in el ‘Palazzo’ nog suvo dö cog at, — ha! ha! ha! — dö vin obsik -ha! ha! ha!”
“Dö el ‘Amontillado’!” äsagob.
“Ha! ha! ha! — ha! ha! — si! dö el ‘Amontillado’. Ab no binos-li ya latik? No ostebedons-li obis in el ‘Palazzo’? Läd ‘Fortunato’-li e votans? Golobsös!”
“Si!”, äsagob, “golobsös!”
“Nämätü löf Goda! ela ‘Montresor’!”
“Si!” äsagob, “nämätü löf Goda!”
Ab ad vöds at äspetob vaniko gespiki. Ävedob nesufädik, ed ävokob laodiko:
“O ‘Fortunato’!”
Gespik nonik.
Ävokob dönu:
“O ‘Fortunato’!”
Nog gespik nonik.
Äsumob flamoti omik, äjoikob oni da maifod, ed äleadob falön oni nino sui glun. As gespik te tonil klokülas äkömon. LAd obik ävedon töböfik — sekü lut dufik in katekums. Äspidob, ad finÜkön vobi obik. Äpedob stoni lätik ini plad verätik. Änümasonob oni. Ta masonavobot nulik äkumob bomis bomadaema vönädik. Sis tumyel lafik deadöfan no bal edoaton oni. ‘In pace requiescat!’ (Takädomös in püd!).
Se Volapükagased (Zänagased pro Volapükanef) 1962, Nüm: 5/6, Pads: 28-32.
II. MASKAR DEADALANANA REDIK
Ya lunüpo deadalanan redik äzion kruäliko in län; neföro päst ibinon distukikum, neföro maläd ibinon lenaudodikum. Blud äbinon pö prim maläda, blud äbinon pö fin ona, valöpo red e jeik bluda ädabinons. Me dols stegöfik e suidaglepäds malád äprimon, täno blud äsüdranon se hogüls valik, ed atos äbinon prim deadama. Stenüls leredik in koap lölik drefäbas neläbik — e pato in logods okas — äbinons snils lemaledita de deadalanan redik, kels äfakipons mäkäbis et de yuf e kesenäl kemenas onsik; e val at, de glepäd balid jü fin deadik, äjenon ünü düp lafik.
Plin: ‘Prospero’ ye äbinom lefredik ä nendredik ä sapik. Ven län oma ya pisäpöpon lafiko, ävälom ad plid oka se lesiörs e läds kura sogi milata fledänas lefredik e nensüenikas, ed äsoalükom oki kobü ons ini soal lepädópa pefortiföl. At äbinon bumot lardik magifik: jafot ma güt lönik bisarik ab cädik plina. Löl pizüon dub mön geilik masifik, kel älabon leyanis ferik. Ven trup kuranas us ilotädon, lesiörs äblinoms usio smeitafurnodis e fögis valik, ed äfäismitoms värulis leyanas. No demü däsper plödo ädareigöl, no demü desir fopik mögik nüfärmükabas leyan balik bal ädalon maifön. Bi lepädöp pilabükon bundano me vikutals, e bi prüdamesüls datikovik valik pilonülons, sog äkredon ad kanön todön pästariskädi. Vol plödöl sötonös käledön oki it! Alo äjinos nesiämik ad leadön büfo süikön tikodis dredäla. Zuo plin ikudom tefü muads valasotik. Us hestans e dramatans ädabinons, e musigals e danüdans — us jön e vin ädabinons. Atos valik e zuo senäl sefa ädabinons us nino in kased — e plödo deadalanan redik ädabinon.
Ün mul lulid u mälid soalikama yofik — du plödo päst nog ai ko mekädam no eläsiköl äzion mäpetiko — plin: ‘Prospero’ äkobükom flenis mil oka ad maskarabaol märöfiko magifik. Lieg e juit netämik ädareigons pö zäl at. Ab vilob balido bepenön spadädis, in kels zäl päjenükon.
Ats äbinons lecems verato regöfiks vels. In ledoms valemo zälaspadäds somik — bi sleifayans pö flans bofik kanons pagesleifön jü völs — fomons kedi lunik cemas, kel gevon dulogami veitik. Ab is no äbinos soik. Plin sekü bulöf okik pro bisars valik güo ikoboyümom cemis so, das de stanöp alik ai äkanoy lovelogön lecemi te bali. Pos dugol spadäda balatik alik ärivoy blegodi, ed al blegodas at äblinon logoti nulik. In zänod flanavöla alik fenät gotik geilik rovik ädabinon, po kel yal rovik äzugon ve blegods cemakeda. Fenäts älabons vitüris binü glätamosaig, kela köl ai äbaiöädon ko köl dareigöl spadäda tefik.Samo, cem in lofüdafinot ätopöl idageton as cifaköl blövi, e kluo i fenäts okik äbinons nidiko blöviks. Cem sököl älabon völijalädi e tapi purpurikis, ed i fenäts okik äbinons purpuriks. Kilid äbinon löliko in grün ed älabon baiädo vitüris grünik. Folid pistiton rojaniko, ed älabon litükami rojanik. Lulid äbinon vietik, e mälid violätik. Völs cema velid ye pitapons densitiko me veluv blägik, me kel i nufed pitapon, e kel ädoniolagon in plifäds bigik sui tapäd stofa sümik. E te in spadäd at köl fenätas no äleigon ko ut dekorata: is vitürs äbinons skarlatarediks — äsä binü blud.
Cems valik fe älabons bundani dekayegas goldik, kels ästanons ve völs, ud ädoniolagons de nufed, ab no bal onas ädalabon litemastanädi u litemakroni. In cemaked lölik ni lampadalit ni kandelalit ädabinon. Pla atos plödo in yals ve cems zugöls fo fenät alik klilögäd vetik pipladon, kel äpolon filaleskeli kuprinik, kela flam änüjedon liti oka da fenät kölik e so älitükon lunidölo spadädi. Medü atos seks magälikün pädagetons. In cem vesüdikün ü blägik nid flamagluta kel äfalon da vitürs bludaredik ini veluvaplifäds blägik, ye äbinon so späkik ed ägevon logodes is nügolölanas logoti so vemo jeikiki, das te nemödikans soga älabons küni saidik ad lovestepön soliadi.
In cem at len völ vesüdik i stanaglok geilik in bokül bäadik gianagretik ädabinon. Pendül onik äpendülon tikit donöfik dumik ottonik mo e ge; e ven minutijonian ifinükon sirkamufi okik love numataplatäd e düp ätonon, tän se nined metalik gloka tonod donik sonorik fulik äsükömon, kela ton äbinon so patiko tefik ä so lezälik, das pö düpatonam ali kmusigals musigalefa, pämütölo dub näm neplänovik, äropoms musigami oksik ad dalilön toni at. Somo danüd ämuton süpiko stopön, e miladälod brefüpik äsüikon pö sog lefredik. Dü tim, das flapüls düpa ätonons, älogoy, das igo lefredikünans äpaelikons; e bäldikumans e süenikans äluröbens me nam love flom, äsva ävilons momofön drimamagotis brulik u tikodis neplitik. Töbo ye poston lätik imoikon, e smil lefredik ädavedon dönu pö kobanef. Musigals älülogoms odis ed äjemoms smilölo dö ladälöf e fop okas, ed ärajanoms me vög nelaodik, das düpaton balidsököl no odalonöd dönu bluvülükön somo omis! Ab ven dönu pos minuts mäldeg (sekuns kilmil mältum tima spidik) glok ätonon, neplid valemik ot, dredäl e medit äsüikons, äsä büiko.
Ab if no ädemoy atosi, lezäl at äbinon muad magifik. Plin ijonom güti lönöfik. Älabom güti feinik pro vobeds kölas valik. Dins kösömik e vogiks äneplitons omi, älabom tikamagotis riskodik lönik, magäl omik älöfon magedis glutafulik seledik. Mens ädabinons, kels äcedons omi lienetiki. Sökanef oma ye äsevon, das no äbinom lienetik. Ab änedoyöv logön e sevön omi ad fümön tefü atos.
Stit e dekoratam cemas vel ti löliko pijenükons pato pro zäl at ma disins lönik plina; e güt lönik küpädik oma i ilonon kaladi maskarazäla. Fümö! äbinon vo grotätik. Us ädabinons mödiks luma gifikos e nidülikos, mödiks magälikos e pikadikos. Us ädabinons maskarans labü limeds bisariko mifomiks, kels äsinifonsöd larabotis, e votiks, kelis äkanoy leigodön te lä tikaspäks lienetana. Ädabinons jönikos mödik e budanöfikos mödik, tukünikos mödik e grotätikos mödik, ed i ledredodikos ömik ädabinon — ab nos, kelos ön mod seimik äsüükonöv naudi. Jenöfö! äjinos äsva susnum drimas äviron pemiko in cems vel et. E drims at ämufons da lecems, kelas al ävilupon onis me lit patik oka, e tons bisarik musigalefa äjinons binön leog mufa et onas. Pos tüps nomöfik ye düps gianagloka blägik in veluvalecem ävokädons, e dü brefüp seil koldälik ädareigon — te vög gloka ädrumon. Drims ästifikons. Ab ton ämoikon — e smil smalik lafiko pätaetöl äsökom moikama ona. Musig äleadon dönu lilön oki, drims älifikons dönu ed ämufons nog lefredikumo mo e ge, valikos päbenidöl dub litastrals flamaleskelas, kels änüflumons da vitürs vielik mödik. Ab ini vesüdikün cemas vel nu nek äkünon plu ad ninikön, bi neit ya ipasetikon mödo, e lit änüflumon nog tulitikumo da vitürs bludaredik ed ätegon me red flamas blägi glumidik körtenaplifädas; ini lils utana, kel äbesteponöv is tapädi dofik, tikit vemik, dumik gianagloka nilik ädrumonöv plu nunedölo, plu ledredodiko, ka pö utans valik, kels äzimufons viföfiko e lefrediko in cems votik.
Spadäds votik at äbinons tufuliks e lad lifa äpebon äsä pö fifahit in ons. E jäfäd liföfik älaijenon lenoidiko, jüs fino glok fagik äleadon tonön flapatonis degtel zeneita. E musig ämüatikon, äsä büikumo; e danüd pästöpon süpiko, ed äsä büikumo tak süpik miklänöfik ädavedon. Ab nu flapam gloka ämuton tonön degtelna; ed atos äbinon kod, das pö utans, kels äbinons meditikÜns in sog et, tikods nog glumikums äsüikons, e das süenikam öman, nog büä poston lätik düpaflapama imoikon, ilabon timi saidik, ad äküpön maskarani, kel jü timül et nog idrefon küpäli ed in kobanef lölik brum e mur leskana e sidina ädavedons — kels fino äglofons ad vokäds jeka, sidina e nauda vemikün.
Kanoy sio suemön, das etan no äbinon maged komunik, kel äfägon ad davedÜkön leskani pö sog so sufälik. Fe ilonüloy ün neit et gönü maskaralib miedis vemo veitikis, ab maged tefik jenöfo idunon tu veitiko — mödo sus sufäl gretik plina. I in ladäls tukünikünanas topils dabinons, kels binons mu senöfiks, ed igo pro düfaladälans gretikün, pö kelans lif e dead binons dins pledovik, dins dabinons, dö kels o sufälons cogi. Balälo sog äjinon senälön, das ed in klotem ed in kondöt mageda stunüköl ni coged äbinon, ni gidöf. Maged äbinon lunik ä mägik, de kap jü futs pivilupöl me deadana stofeds. Maskar, kel äkänedon logodi, pisümädon cütidölo ma logod deadana. Ab atosi valik, do atos no äpliton onis, daifidäbs lefredik daifidana lefredik äbesufodonsöv. Ab lukünan igo ikünon ad magulön magedi deadalanana redik. Klotem onik pimioton me blud, e flom vidik onik, igo logod lölik onik, pistenon me deadamäks skarlataredik.
Ven logeds plina: ‘Prospero’ ätüvons späkamagedi at, kel — ad pledön vobedikumo rouli oka — ämufon nevifiko ä lezäliko vü keds danüdölanas, älogoy, kimodo ün timül balid ädremikom sekü ledred sidina u leskana; ün timül nilikün ye flom oma äredikon sekü zun.
“Kin riskon-li”, äsäkom me vög raudik kuranes len flan oka, “kin riskon-li ad leskänön obis me lukof maleditik somik? Glepolsöd e sämaskarolsöd oni! dat osevobs, kin binon, kel timü sülöpikam sola polägon len krens kaseda obsik.”
Äbinos in cem lofüdik blövik, kö plin: ‘Prospero’ ävokädom vödis at. Ätonons laodiko ä kleiliko da cems valiko vels — ibä plin äbinom man nämik ä künik, e musigam pistöpon dub vineg me nam oma.
Äbinos cem blövik, in kel plin ästanom, päzüölo fa grup kuranas ipaeliköl. Büd oma äkodon mufi in trup kuranas, äsva äviloy gleipön nüdranani, kel ebo täno äbinon go nilik, ed aiplu änilikon me steps dinitik lü spikan. Ab lenaud vemik, keli mäpüd lienetik maskarana isüükon pö valikans, äbinon so gretik, das nek ätenükon nami ad stöpädön oni. No pästöbölo änilikon ai, jüs äbinon nilü plin — e du kobanef mödik mu sidinik äleyilon flanio ed ägedranon i cems votik lü völ, on aino pästöbölo äfövon vegi oka me steps lezälik dinitik ot, äsä ün prim. Ed on ästepon de cem blövik ini purpuraredik, de purpuraredik ini grünik, de grünik ini rojanik, e se at ini vietik, e fovo nog ini cem violätik, büä steifül fümik pädunon ad stöpädön oni. Fino ye plin: ‘Prospero’, vutik dub zun ä jemik demü dredöf lönik nesuemovik oka äduspidom cemis mäl — om soelik, bi de votikans sekü dajek no balan äfägon ad sökön omi. Ko däg in nam pitovöl ikömom ön mäpet sovadik ini nil mageda älaistepöl jü in fagot mö steps kil u fols, ven atan, kel ebo täno irivon finoti veluvacema, süpiko ägüflekon oki ed ästanon visü pöjutan oka. Äliloy luvokädi lejeikik, däg äfalon lekläravifiko sui tapäd blägik, ed ün timül nilikün i plin: ‘Prospero’ ästurom deadölo sui glun.
Nu lotans anik ko kurad däspera äjutedons ini cem blägik ed ägleipons maskarani, kel ko maged geilik oka ästanon löiko ä nenmufiko in jad gloka blägik. Ab nebepenovik lenaud äbinon, kel ädavedon pö atans, ven ons in deadanastofeds e po funamaskar, kelis ägleipons me gleips grobik, ätuvons nosi — maskaraklotem äbinon vagik......
E nu ädasevoy komi deadalana redik. Ikömon, äsä tifan ün neit. E zälakompenans in spadäds pro juit onsik jonidiks nu me blud pistenöls ästurons, balan pos votikan, sui glun ed ädeadons, alan in jästäd mifomik, in kel däspero idofalon. E lif in bäadaglok ämoikon ko lif lätikana yofiälanas. E gluts in kuprinaleskels äkvänikons. Val päreigon no pestöbölo me dag e puridikam fa deadalanan redik.
Se Volapükagased (Zänagased pro Volapükanef) 1962, Nüm: 5/6, Pads: 32-36.